ମହମଦ ଅମିନ ସାଇନା ଜଣେ ବଙ୍ଗଳାଦେଶୀ ଦୂରଦର୍ଶନ ଓ କଥାଚିତ୍ର ଅଭିନେତ୍ରୀ ଏବଂ ମଡେଲ । ୨୦୦୫ରେ ସେ ଜଣେ ମଡେଲ ଭାବରେ କିଛି ବିଜ୍ଞାପନରେ କାର୍ଯ୍ୟ କରିବା ଆରମ୍ଭ କରିଥିଲେ । ସେ ମୁଖ୍ୟତଃ ସାଇନା ଅମିନ ନାମରେ ପରିଚିତା । ୨୦୦୬ରେ ସେ ଅଭିନୟ ଜଗତରେ ପ୍ରବେଶ କରିଥିଲେ । ସେ କ୍ରସ କନେକ୍ସନ ଧାରାବାହିକ ଜରିଆରେ ଦୂରଦର୍ଶନ ଅଭିନୟ ଜଗତରେ ପ୍ରବେଶ କରିଥିଲେ । ଏହାପରେ ସେ କିଛି ଦୂରଦର୍ଶନ ଧାରାବାହିକରେ ଅଭିନୟ କରିଆସୁଛନ୍ତି । ୨୦୧୧ରେ ସାଇନା ଅମିନ ଚଳଚ୍ଚିତ୍ର ଜଗତରେ ଅଭିନୟ ଆରମ୍ଭ କରିଥିଲେ । ନିର୍ଦ୍ଦେଶକ ରୁବାଇୟତଙ୍କ ନିର୍ଦ୍ଦେଶିତ ଚଳଚ୍ଚିତ୍ର ମେହେରାଜନ ଚଳଚ୍ଚିତ୍ର ଜରିଆରେ ସେ ଚଳଚ୍ଚିତ୍ରରେ ଅଭିନୟ ଆରମ୍ଭ କରିଥିଲେ । ସେ ଏହି ଚଳଚ୍ଚିତ୍ରରେ ଜଣେ ଯୁବା ମେହେରାଜନ ଭୂମିକାରେ ଅଭିନୟ କରିଥିଲେ । ଏହାପରେ ସେ ୨୦୧୨ରେ ଏବଂ ୨୦୧୫ରେ ଆଉ ଦୁଇଟି ଚଳଚ୍ଚିତ୍ରରେ ଅଭିନୟ କରିଥିଲେ । ଏହି ଚଳଚ୍ଚିତ୍ର ଦୁଇଟି ହେଉଛି ପିତା- ଦ ଫାଦର ଏବଂ ପୁତ୍ରୋ ଏଖୁନ ପୋୟଶାଳା । ପିତା ଚଳଚ୍ଚିତ୍ରର ନିର୍ଦ୍ଦେଶନା ଦେଇଥିଲେ ମସୁଦ ଅଖଣ୍ଡ ଏବଂ ପୁତ୍ରୋ ଏଖୁନ ପୋୟଶାଳାର ନିର୍ଦ୍ଦେଶନା ଦେଇଥିଲେ ନର୍ଗିସ ଅଖତାର । ପ୍ରାରମ୍ଭିକ ଜୀବନ ଏବଂ ଶିକ୍ଷା ସାଇନା ସାଉଦି ଆରବିଆର ମକାଃଠାରେ ଜନ୍ମଗ୍ରହଣ କରିଥିଲେ । ତାଙ୍କର ପିତାମାତା ବଙ୍ଗଳାଦେଶର ଅଧିବାସୀ ଥିଲେ । ତାଙ୍କ ବାପା ନୁରୁଲ ଅମିନ ଜଣେ ବ୍ୟବସାୟୀ ଏବଂ ମାଆ ହାସନା ଅମିନ ଜଣେ ଗୃହିଣୀ । ତାଙ୍କୁ ଦେଢ଼ ବର୍ଷ ହୋଇଥିଲା ବେଳେ, ତାଙ୍କ ପିତାମାତା ବଙ୍ଗଳାଦେଶକୁ ସ୍ଥାନାନ୍ତରିତ ହୋଇଯାଇଥିଲେ ଏବଂ ଲାଲମାଟିଆରେ ଅବସ୍ଥାନ କରିଥିଲେ । ସେ ଶିବ୍ଲି ମହମଦଙ୍କଠାରୁ ନୃତ୍ୟ ଶିକ୍ଷା କରିଥିଲେ ଏବଂ ନୃତ୍ୟାଙ୍ଗ ନାମକ ଏକ ନୃତ୍ୟ ଶିକ୍ଷା ବିଦ୍ୟାଳୟରେ ଯୋଗ ଦେଇଥିଲେ । ସେ ଲାଲମାଟିଆ ମହିଳା ମହାବିଦ୍ୟାଳୟରେ ପଢ଼ୁଥିଲେ ଏବଂ ପରେ ଢକାରେ ପଢ଼ୁଥିଲେ । ଅଭିନୟ ଜୀବନ ମଡେଲିଂ ଏବଂ ଦୂରଦର୍ଶନ ୨୦୦୫ରେ ସାଇନା ଜଣେ ମଡେଲ ଭାବରେ ତାଙ୍କର ପେଷା ଆରମ୍ଭ କରିଥିଲେ । ସେ ସନ୍‌ସିଲ୍କ ସାମ୍ପୋର ଦୂରଦର୍ଶନ ବିଜ୍ଞାପନରେ ଜଣେ ମଡେଲ ଭାବରେ ଅଭିନୟ କରିଥିଲେ । ସେତେବେଳେ ସେ ଦଶମ ଶ୍ରେଣୀରେ ପଢ଼ୁଥିଲେ । ଏହା ପରବର୍ଷ, ୨୦୦୬ରେ ସେ ଦୂରଦର୍ଶନ ଧାରାବାହିକରେ ଅଭିନୟ ଆରମ୍ଭ କରିଥିଲେ । ବଦ୍ରୁଲ ଇସଲାମ ସାଉଦଙ୍କ ନିର୍ଦ୍ଦେଶିତ ଧାରାବାହିକ କ୍ରସ କନେକ୍ସନରେ ସେ ଅଭିନୟ କରିଥିଲେ । ଏହାପରଠାରୁ ସେ ଦୂରଦର୍ଶନ ଧାରାବାହିକ ଏବଂ ବିଜ୍ଞାପନରେ ଅଭିନୟ କରିଆସୁଛନ୍ତି । ୨୦୦୮ରେ ସେ ପ୍ରେମର ଅଙ୍ଗକୁ ଶୀର୍ଷକ ଧାରାବାହିକରେ ଅଭିନୟ କରିଥିଲେ । ଏହି ଧାରାବାହିକଟିର ନିର୍ଦ୍ଦେଶନା ଦେଇଥିଲେ ଆବୁଲ ଅଲ ସାୟେଦ । ମୋନ ଉଚଟୋନ ଧାରାବାହିକରେ ସେ ମଧ୍ୟ ଅଭିନୟ କରିଥିଲେ । ୨୦୧୧ରେ ସାଇନା ଲାଇଫ୍ ଇଜ୍ ବିଉଟିଫୁଲ, କିମିଙ୍ଗ୍ ସୁନ୍ ଏବଂ ଲୋକଲୋୟ ଭଳି ଧାରାବାହିକରେ ଅଭିନୟ କରିଥିଲେ । ସେ ଅନ୍ତୁ କରିମଙ୍କ ସ‌‌ହ ଏକ ଆଲବମ୍ ଗୀତରେ ମଧ୍ୟ ଅଭିନୟ କରିଥିଲେ । ଏହି ଆଲବମ୍ ଗୀତଟିର ନାମ ଥିଲା ଏକ ଜୀବନ । ଶାହିଦ ଏହି ଗୀତଟି ଲେଖିଥିଲେ ଏବଂ ଶୁଭସ୍ମିତା ବାନାର୍ଜୀ ଓ ଶାହିଦ ଏହି ଗୀତଟି ଗାଇଥିଲେ । ୨୦୧୧ରେ ଏହି ଗୀତଟି ସବୁଠି ଅଧିକ ଲୋକପ୍ରିୟ ହୋଇଥିଲା । ୨୦୧୨ ଏବଂ ୨୦୧୩ ମଧ୍ୟରେ, ଅମିନ ଅପ୍ରତିଷ୍ଠାନିକ ଶିକ୍ଷା ସଫର, ପିୟ ମାଅ, କଲେଜ, ରିଲେସନ, ଅନ୍ତ‌ହୀନ ଏବଂ ଜିନୀ ମେଡ୍ ଇନ୍ ଜିନିଜିରା ଭଳି ଧାରାବାହିକରେ ଅଭିନୟ କରିଥିଲେ । ୨୦୧୪ରେ ଅମିନ ଏକ ଭାଲେନଣ୍ଟାଇନ ଡେ ପାଇଁ ସ୍ୱତନ୍ତ୍ର ଧାରାବାହିକରେ ଅଭିନୟ କରିଥିଲେ । ଏହି ଧାରାବାହିକଟୀର ଶୀର୍ଷକ ଥିଲା  "ମାଇଁ ଏକ୍ସ ଗାର୍ଲଫ୍ରେଣ୍ଡ"  । କଲର୍ ଏବଂ ଦାଗ ନାମକ ଦୁଇଟି ଦୂରଦର୍ଶନ ଧାରାବାହିକରେ ସେ ଅଭିନୟ ମଧ ଅଭିନୟ କରିଥିଲେ । ଏହିସ‌ହ ସ୍ୱପ୍ନର ସୁରୁ ଓ ଶେଷ, ପ୍ରେୟାଷି, ସେଇ ମେୟେତି, ଇନ୍ ଏ ରିଲେସନସିପ୍ ଏବଂ ସାଧାରଣ ଜ୍ଞାନ ଭଳି ଧାରାବାହିକରେ ଅଭିନୟ କରିଥିଲେ । ଚଳଚ୍ଚିତ୍ର ୨୦୧୧ରେ ସାଇନା ଅମିନ ଚଳଚ୍ଚିତ୍ର ଜଗତରେ ଅଭିନୟ ଆରମ୍ଭ କରିଥିଲେ । ସେ ମେହେରଜାନ ନାମକ ଚଳଚ୍ଚିତ୍ରରେ ଅଭିନୟ କରିଥିଲେ । ଏହି ଚଳଚ୍ଚିତ୍ରରେ ଭାରତୀୟ ନିର୍ଦ୍ଦେଶକ ଭିକ୍ଟର ବାନାର୍ଜୀ, ଜୟା ବଚ୍ଚନ ଏବଂ ବଙ୍ଗଳାଦେଶୀ ଅଭିନେତା ହୁମାୟୁନ ଫରିଦି ଅଭିନୟ କରିଥିଲେ । ୨୦୧୨ରେ ସେ ପିତା- ଦ ଫାଦର ଶୀର୍ଷକ ଚଳଚ୍ଚିତ୍ରରେ ଅଭିନୟ କରିଥିଲେ । ଏହି ଦୁଇଟିଯାକ ଚଳଚ୍ଚିତ୍ର ୧୯୭୧ର ବଙ୍ଗଳାଦେଶ ସ୍ୱାଧୀନ ଯୁଦ୍ଧ ଉପରେ ଆଧାରିତ । ଏହି ଚଳଚ୍ଚିତ୍ରଟିରେ ସେ ଜଣେ ହିନ୍ଦୁ ଗର୍ଭବତୀ ମହିଳା ଭୂମିକାରେ ଅଭିନୟ କରିଥିଲେ । ୨୮ ଡିସେମ୍ବର ୨୦୧୨ରେ ଏହି ଚଳଚ୍ଚିତ୍ରଟି ବଙ୍ଗଳାଦେଶରେ ମୁକ୍ତିଲାଭ କରିଥିଲା । ଏହାପରେ ସେ ଏକ ଚଳଚ୍ଚିତ୍ର ପାଇଁ ଚୁକ୍ତିବଦ୍ଧ ହୋଇଥିଲେ ମାତ୍ର କୌଣସି ଅସୁବିଧା କାରଣରୁ ଏହାର ମୁକ୍ତିଲାଭରେ ବିଳମ୍ବ ହୋଇଥିଲା । ୨୦୧୫ରେ ତାଙ୍କ ଅଭିନୀତ ଚଳଚ୍ଚିତ୍ର ପୁତ୍ରୋ ଏଖୁନ ପୋୟଶାଳା ମୁକ୍ତିଲାଭ କରିଥିଲା । ଏହି ଚଳଚ୍ଚିତ୍ରଟି ୧୫ ଜାନୁଆରୀ ୨୦୧୫ରେ ମୁକ୍ତିଲାଭ କରିଥିଲା ।